ธสน.กุมขมับปล่อยกู้ปีนี้ต่ำเป้า
เอ็กซิมแบงก์ปรับแผนรับมือลูกค้าหนีใช้แหล่งเงินกู้ต้นทุนถูกกว่า ฉุดสินเชื่อปีนี้ต่ำเป้า 6%
11 ส.ค. 2558

เอ็กซิมแบงก์ปรับแผนรับมือลูกค้าหนีใช้แหล่งเงินกู้ต้นทุนถูกกว่า ฉุดสินเชื่อปีนี้ต่ำเป้า 6%
นายเขมทัศน์ สายเชื้อ ผู้ช่วยกรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ เปิดเผยว่า คาดว่าสิ้นปีนี้ ธสน.จะมียอดสินเชื่อคงค้าง 7.3 หมื่นล้านบาท เท่ากับปีที่ผ่านมา และต่ำกว่าเป้าหมายที่ตั้งไว้ว่าจะมียอดสินเชื่อคงค้าง 7.8 หมื่นล้านบาท และมียอดสินเชื่อปล่อยใหม่ 2.5 หมื่นล้านบาท สาเหตุหลักมาจากผู้ประกอบการรายใหญ่มีการชำระหนี้เงินกู้ ธสน. หรือรีเพย์ และหันไปใช้แหล่งเงินทุนอื่นที่มีต้นทุนที่ถูกกว่า เช่น การออกหุ้นกู้ หรือออกกองทุนต่างๆ โดยมีลูกหนี้กลุ่มรีเพย์ประมาณ 10% ของยอดสินเชื่อ
สำหรับยอดคงค้างสินเชื่อ ณ สิ้นเดือน มิ.ย. 2558 มีทั้งสิ้น 70,111.36 ล้านบาท คิดเป็นสินเชื่อระยะสั้น 14,955.03 ล้านบาท หรือ 21.33% ของสินเชื่อรวม และสินเชื่อระยะยาว 55,156.33 ล้านบาท หรือ 78.67% 
“ยอมรับว่าปีนี้ลูกหนี้มีการรีเพย์สูงกว่า 2 ปีที่ผ่านมา เนื่องจากสภาพคล่องในระบบที่มีอยู่สูง และอัตราดอกเบี้ยต่ำ ทำให้ ธสน.ต้องมีการปรับปรุงแผนการปล่อยสินเชื่อใหม่” นายเขมทัศน์ กล่าว
นายสุธนัย ประเสริฐสรรพ์ รักษาการกรรมการผู้จัดการธ ธสน. เปิดเผยถึงผลดำเนินงานครึ่งแรกปีนี้ ว่า ธนาคารมีลูกค้าเอสเอ็มเพิ่มขึ้น คิดเป็นสัดส่วนมากกว่า 80% ของลูกค้าทั้งหมด และอนุมัติวงเงินเพิ่มใหม่ 1.42 หมื่นล้านบาท คิดเป็นวงเงินอนุมัติสะสมที่ลูกค้าสามารถเบิกใช้สินเชื่อได้ 5.99 หมื่นล้านบาท ในจำนวนนี้คิดเป็นยอดสินเชื่อคงค้างให้แก่ผู้ส่งออกเอสเอ็มอีกว่า 2.08 หมื่นล้านบาท
สำหรับการรับประกันสินเชื่อมียอดกว่า 4,379 ล้านบาท ในจำนวนนี้เป็นธุรกิจส่งออกของเอสเอ็มอี 12.3% ของธุรกิจรับประกันรวม ส่วนยอดรับประกันคงค้าง ณ สิ้นเดือน มิ.ย. วงเงิน 3.05 หมื่นล้านบาท มีกำไรสุทธิ 779 ล้านบาท และมีอัตราส่วนสินเชื่อด้อยคุณภาพของธนาคาร (เอ็นพีแอล) สิ้นเดือน มิ.ย. 2558 อยู่ที่ 6.98% หรือ 4,894 ล้านบาท โดยได้ตั้งสำรองหนี้สงสัยจะสูญ 5,212 ล้านบาท
ขณะที่การสนับสนุนตามยุทธศาสตร์ของประเทศและนโยบายรัฐ เช่น สนับสนุนโครงการพัฒนาพลังงานทดแทน สนับสนุนผู้ประกอบการในอุตสาหกรรมโครงสร้างพื้นฐานด้านโทรคมนาคมของประเทศ และอุตสาหกรรมอื่นที่เกี่ยวเนื่อง และสนับสนุนผู้ประกอบการพาณิชยนาวีและโลจิสติกส์อื่นๆ ธนาคารได้อนุมัติวงเงินสินเชื่อเพื่อพัฒนาประเทศเพิ่มใหม่ในปีนี้ 3,585 ล้านบาท คิดเป็นวงเงินอนุมัติสะสม 2.04 หมื่นล้านบาท
นอกจากนี้ ยังสนับสนุนสินเชื่อเพื่อการค้าและการลงทุนระหว่างประเทศ เพื่อสร้างโอกาสให้ผู้ประกอบการไทยเข้าสู่เวทีโลก โดยเฉพาะประชาคมเศรษฐกิจอาเซียน (เออีซี) กว่า 1.18 หมื่นล้านบาท และยังสนับสนุนด้านการป้องกันความเสี่ยงเพื่อผลักดันให้การค้าการลงทุนระหว่างประเทศกับเออีซี โดยปัจจุบันมีวงเงินป้องกันความเสี่ยงให้กับผู้ประกอบการอยู่ที่ 2.4 หมื่นล้านบาท